section_heading: Povijest
paragraph_text: Mahale su nastale nakon osmanskog osvajanja Balkana i transformacije gradova i sela u skladu s osmanskim zakonima i običajima, od 17. do kraja 19. stoljeća. Po gradovima su mahale bile stambeni kvartovi koji su okruživali uži centar, - trgovački dio grada - čaršiju. Mahale su uobičajeno bile skup od četrdesetak, pedesetak obiteljskih kuća, iako je bilo i iznimaka, kao što je to bio Fanar grčka mahala u Istanbulu, koja je bila pravi mali grad. Mahale su često imale vlastite male centre, obično je to bio vjerski objekt: džamija u muslimanskim mahalama, crkva po kršćanskim ili sinagoga po židovskim mahalama, uz koji je bila po koja trgovina i ugostiteljski objekt - kavana. Po selima su mahale bile - zaseoci u kojima su živile obitelji istog podrijetla.